Ολική αρθροπλαστική γόνατος GENESIS II - OXINIUM
Authors: Παπασούλης Ευθύμιος 
Published: September 2021

Η ολική αρθροπλαστική γόνατος είναι μία από τις πιο διαδεδομένες και επιτυχημένες επεμβάσεις στην ορθοπαιδική. Μία από τις σοβαρότερες επιπλοκές της επέμβασης είναι η μηχανική χαλάρωση των προθέσεων εξαιτίας της φθοράς των υλικών που οδηγεί σε ανάγκη αναθεώρησης της αρθροπλαστικής. Η χρήση του οξειδίου του ζιρκονίου συγκεντρώνει τα προτερήματα τόσο μιας μεταλλικής επιφάνειας (ανθεκτικότητα) όσο και μιας κεραμικής επιφάνειας (πολύ χαμηλή τριβή) και για αυτό έχει προταθεί ως ένα υλικό που θα μειώσει τη φθορά των ολικών αρθροπλαστικών. Η παρούσα μελέτη διερευνά τα μακροχρόνια κλινικά αποτελέσματα μιας αρθροπλαστικής γόνατος που φέρει τη συγκεκριμένη ένωση στο μηριαίο πρόθεμά της (OXINIUMΤΜ της εταιρείας Smith & Nephew, Memphis, TN, USA).Συνολικά μελετήθηκαν 261 ολικές αρθροπλαστικές γόνατος που διενεργήθηκαν στο Πανεπιστημιακό Νοσοκομείο Λάρισας σε 245 ασθενείς που έπασχαν από οστεοαρθρίτιδα. Ο συνολικός χρόνος παρακολούθησης ήταν 10 – 15,5 έτη και η μέση τιμή αυτού ήταν 12,3 έτη. Σε όλα τα κλινικά ερωτηματολόγια με τα οποία ελέγχθηκαν οι ασθενείς που συμπεριελήφθησαν στη μελέτη, υπήρξε στατιστικά σημαντική βελτίωση σε σχέση με προεγχειρητικά (p<0,001). Η βελτίωση συνεχίστηκε μέχρι το 2ο ή 3ο μετεγχειρητικό έτος και μετά άρχισε μια σταδιακή μικρού βαθμού επιδείνωση των αποτελεσμάτων. Το αποτέλεσμα όμως παρέμεινε στατιστικά βελτιωμένο σε σχέση με τις προεγχειρητικές τιμές (p<0,01) για όλα τα scores μέχρι και το τέλος της περιόδου παρακολούθησης. Τα κλινικά scores που χρησιμοποιήθηκαν ήταν το Knee Society Score, το Oxford Knee Score, το WOMAC, το KOOS και το EURO-QoL. Tο 90,1% των ασθενών δήλωσε πως η επέμβαση εκπλήρωσε τις προσδοκίες που είχαν για αυτή πριν την επέμβαση. Η παρακολούθηση των ασθενών με ακτινολογικό έλεγχο ανέδειξε την παρουσία ακτινοδιαφανών γραμμών με KSRES >5 μόνο σε μία ασθενή, η οποία παρακολουθήθηκε χωρίς επιδείνωση της ακτινολογικής εικόνας.Η 15ετής επιβίωση της αρθροπλαστικής Genesis II-OXINIUM στην παρούσα μελέτη για άσηπτη χαλάρωση ήταν 98,8% (95% CI: 87,5% - 100,0%), ενώ η 15ετής επιβίωση για αναθεώρηση για οποιοδήποτε λόγο ήταν 98,0% (95% CI: 86,6% - 100,0%). Η 15ετής επιβίωση της αρθροπλαστικής Genesis II-OXINIUM στην παρούσα μελέτη για επανεπέμβαση για οποιοδήποτε λόγο ήταν 95,6% (95% CI: 84,0% - 100,0%), ενώ η 15ετής επιβίωση για το χειρότερο δυνατό σενάριο ήταν 84,9% (95% CI: 73,6% - 92,2%). Το τελικό εύρημα της παρούσας μελέτης είναι πως η χρήση του οξειδωμένου ζιρκονίου ως επιφάνεια της μηριαίας πρόθεσης μιας ολικής αρθροπλαστικής γόνατος – εν προκειμένω της Genesis II – OXINIUM (Smith & Nephew, Memphis, TN, USA) – συνοδεύεται από μακροχρόνια ικανοποιητικά αποτελέσματα τόσο κλινικά όσο και ακτινολογικά, χωρίς να συνοδεύεται από πολλές ή σημαντικές επιπλοκές. Πρόκειται για τη μακροβιότερη και μία από τις μεγαλύτερες σειρές στη βιβλιογραφία αναφορικά με την κλινική αποτελεσματικότητα της χρήσης του οξειδωμένου ζιρκονίου στην ολική αρθροπλαστική γόνατος. Εντούτοις, η παρούσα μελέτη δεν μπόρεσε να αναδείξει αν το υπό έρευνα υλικό είναι ανώτερο των έως τώρα χρησιμοποιούμενων, καθώς δεν ήταν σχεδιασμένη για αυτό το σκοπό. Χρειάζεται να συνεχιστεί η παρακολούθηση όλων των ασθενών με το εν λόγω υλικό για να τεκμηριωθεί η θέση και χρησιμότητα του οξειδωμένου ζιρκονίου στην ορθοπαιδική.